Diari Oficial de la Generalitat Valenciana


Sumari del DOGV 3104, del 21-10-1997 (1997/10881)

INSTRUCCIÓ d'1 d'agost de 1997, de la Intervenció General de la Generalitat Valenciana, a les intervencions delegades per a l'adopció de mesures per a garantir el compliment de l'Acord de 30 de juliol de 1997, del Consell de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3104

Data del DOGV
:   21-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10097


Data del document
:   01-08-1997

Organisme emissor
:   Conselleria d'Economia, Hisenda i Administració Pública

Tipus de document
:   Instrucció

Anàlisi jurídica

3529 INSTRUCCIÓ d'1 d'agost de 1997, de la Intervenció General de la Generalitat Valenciana, a les intervencions delegades per a l'adopció de mesures per a garantir el compliment de l'Acord de 30 de juliol de 1997, del Consell de la Generalitat Valenciana. [97/Q10928]
  
El Govern Valencià, en la sessió realitzada el dia 30 de juliol de 1997, adoptà, entre altres, l'acord pel qual es dicten mesures complementàries en relació amb el dèficit pressupostari corresponent a 1996. Entre elles consta que el conjunt de les obligacions que s'han de reconéixer a càrrec del pressupost de la Generalitat Valenciana per a 1997, referides a operacions de capital, no poden superar, dins de cada capítol i programa pressupostari, el percentatge del 85% dels crèdits dels capítols VI i VII d'acord amb les dades corresponents al tancament del mes de juny de 1997.
  
Com a conseqüència del que disposa el paràgraf anterior, l'annex de la Resolució de 31 de juliol d'enguany, del conseller d'Economia, Hisenda i Administració Pública, detalla la relació dels imports totals per secció, del total màxim d'obligacions que s'han de reconéixer, i l'economia mínima que s'ha d'assolir com a conseqüència de la limitació.
  
Sense perjudici d'això, els responsables de cada secció podran sol·licitar de la Conselleria d'Economia, Hisenda i Administració Pública, per mitjà de la Intervenció General, i respectant en tot cas els límits globals per secció, autorització per a una aplicació diferent dels límits en els capítols i/o programes que d'adeqüe millor als objectius i ritme d'execució pressupostària de la secció.
  
La Conselleria d'Economia, Hisenda i Administració Pública, per mandat del Govern Valencià, és l'encarregada d'assegurar el compliment del que disposa l'acord esmentat. Conseqüentment, el conseller d'Economia, Hisenda i Administració Pública, amb data 31 de juliol de 1997, ha dictat una resolució en la qual ha resolt, en l'apartat primer, que la Intervenció General, com a centre directiu de la comptabilitat pública de la Generalitat Valenciana, adopte les mesures necessàries per a garantir l'acord esmentat del Consell.
  
En conseqüència, dispose les instruccions següents:
  
Primera
  
La suma del crèdit disponible, les retencions de crèdit, el saldo comptable d'autoritzacions de despesa, i el saldo comptable de compromisos o disposicions de despesa, dels crèdits dels capítols VI, Inversions Reals, i VII, Transferències de Capital, de cadascun dels programes pressupostaris existents en cada secció de l'estat de despeses del pressupost de la Generalitat Valenciana de 1997, haurà de ser, en tot moment, igual o superior a la quantitat que s'indica com economia mínima en l'annex que s'hi adjunta.
  
Segona
  
No obstant això, les conselleries afectades podran sol·licitar de la Conselleria d'Economia, Hisenda i Administració Pública, per mitjà de la Intervenció General, autorització per a redistribuir els límits en els capítols i/o programes pressupostaris de l'annex esmentat, respectant, en tot cas, el límit global per secció.
  
Tercera
  
Les intervencions delegades s'abstindran de fiscalitzar i comptabilitzar aquelles propostes de documents comptables en fase de reconeixement d'obligacions O, quan de la seua tramitació sobrevinga l'incompliment d'allò indicat en la instrucció primera. Aquestes propostes seran tornades a les oficines d'origen.
  
Quarta
  
Aquelles propostes de documents comptables en fase O, o de reconeixement d'obligació que s'hagen vist afectades directament pel límit en el reconeixement d'obligacions, tindran la consideració d'obligacions adquirides com cal, a l'efecte previst en el paràgraf primer de l'article 31.2 del Text Refós de la Llei d'Hisenda Pública de la Generalitat Valenciana.
  
València, 1 d'agost de 1997.- L'interventor general: Salvador M. Hernándiz García.